Nota informativă

la proiectul de hotărîre a Guvernului „Cu privire la aprobarea

 modificărilor și completărilor ce se operează în unele hotărîri ale Guvernului”

 Proiectul de hotărîre a Guvernului „Cu privire la aprobarea modificărilor și completărilor ce se operează în unele hotărîri ale Guvernului” este elaborat în temeiul art.LIV lit.a) din Legea nr.33 din 6 martie 2012 pentru modificarea şi completarea unor acte legislative.

Prin Legea nr.33 din 6 martie 2012, în vederea asigurării utilizării corecte a terminologiei aferente domeniului valutar, într-un şir de acte legislative au fost operate amendamente, ajustîndu-o la terminologia utilizată în Legea nr.62-XVI din 21 martie 2008 privind reglementarea valutară. De exemplu, sintagma „valuta naţională” a fost înlocuită cu sintagma „moneda naţională”, sintagmele „valuta” sau „valuta legitimă” au fost înlocuite cu sintagma „valuta străină”, sintagma „bilete bancare” a fost înlocuită cu sintagma „bancnote”, sintagmele „cursul de schimb al Băncii Naţionale a Moldovei” sau „cursul stabilit de Banca Naţională a Moldovei” - cu sintagma „cursul oficial al leului moldovenesc” ş.a.

Mai mult ca atît, au fost specificate cazurile efectuării pe teritoriul Republicii Moldova a plăţilor/transferurilor atît în monedă naţională, cît şi în valută străină între rezidenţi, între rezidenţi şi nerezidenţi, precum şi între nerezidenţi, cazurile în care rezidenţii şi nerezidenţii au dreptul de a efectua operaţiuni valutare în numerar sau cu utilizarea instrumentelor de plată.

În acest context, în scopul aducerii în concordanţă a unor acte normative ale Guvernului, care au tangență cu domeniul valutar, cu Legea nr.33 din 6 martie 2012, se propune efectuarea modificărilor și completărilor conform anexei la proiectul de hotărîre a Guvernului. Majoritatea modificărilor și completărilor propuse un caracter redacțional, în special asigurarea utilizării corectă a terminologiei aferente domeniului valutar.

E de menționat, că în proiectul hotărîrii menționate nu sînt incluse modificările la Hotărîrea Guvernului nr.603 din 02 iulie 1997 „Despre aprobarea Regulamentului privind formarea prețurilor la medicamente și alte produse farmaceutice și parafarmaceutice” și Hotărîrea Guvernului nr.525 din 22 iunie 2010 „Pentru aprobarea Regulamentului cu privire la modul de aprobare şi înregistrare a preţurilor de producător la medicamente”. Conform informației prezentate, Ministerul Sănătății va propune modificările respective de sine stătător, inclusiv și ajustarea la modificările propuse la Legea nr.1456-XII din 25 mai 1993 cu privire la activitatea farmaceutică.

 În scopul asigurării transparenţei procesului decizional proiectul de hotărîre a Guvernului „Cu privire la aprobarea modificărilor şi completărilor ce se operează în unele hotărîri ale Guvernului”, prin scrisoarea Ministerului Finanțelor nr.06/4-17/40 din 03 septembrie 2012, a fost transmis spre avizare părților interesate. Propunerile şi obiecţiile instituţiilor interesate au fost luate în considerare la definitivarea proiectului în cauză (lista instituțiilor, copiile și sinteza propunerilor și obiecțiilor prezentate privind consultarea proiectului se anexează pe 55 foi).

Concomitent informăm că, întru respectarea cerinţelor legislaţiei în vigoare a Republicii Moldova, Banca Națională a Moldovei (în calitate de autor) a prezentat Centrului pentru Combaterea Crimelor Economice şi Corupţiei proiectul de lege pentru modificarea şi completarea unor acte legislative (ulterior adoptat de Parlament - Legea nr.33 din 06 martie 2012) pentru efectuarea expertizei anticorupţie. Raportul de expertiză asupra nivelului coruptibilităţii proiectului de lege pentru modificarea şi completarea unor acte legislative a fost remis prin scrisoarea nr.17/3811 din 16.09.2010. Dat fiind faptul că proiectul de hotărîre menționat este elaborat în conformitate strictă cu prevederile Legii nr.33 din 06 martie 2012, supunerea proiectului dat expertizei anticorupţie este inoportună.

**Ministru**

 **Veaceslav Negruța**